Juri Dmitrijev löysi teloituspaikat vasta 1997, kuusikymmentä vuotta murhien jälkeen. Hänen ansiostaan moni on saanut tietää, mitä heidän kadonneille sukulaisilleen oikein tapahtui.

Neuvostoliiton hajottua paikallishistoriaan erikoistunut Juri Dmitrijev, 61, alkoi toden teolla tutkia sekä arkistoja että maastoa selvittääkseen, mitä oli tapahtunut tuhansille ihmisille Stalinin pahimpien puhdistusten aikoihin 1930-luvulla.

Karjalassa tiedettiin hyvin, että tuhansia ihmisiä oli ammuttu ja moninkertainen määrä oli lähetetty työleireille eri puolille Neuvostoliittoa. Asia oli julkinen salaisuus, josta supistiin perheiden sisällä.

Teloituspaikat löytyivät metsästä

Historioitsija Juri Dmitrijev onnistui paikantamaan kaksi joukkoteloituspaikkaa, Krasnyi borin Petroskoin ulkopuolella ja Sandarmohin pohjoisempana, Karhumäen lähellä. Paikat ovat melko samannäköisiä, hiekkapohjaisia mäntykankaita.

Paikalle murhatut oli heitetty joukkohautoihin. Tieto teloituspaikoista julkistettiin 1997, kun oli kulunut kuusikymmentä vuotta teloitusaallon alkamisesta 1937.

Murhattujen jälkeläiset ovat tuoneet paikalle valokuvia ja nimikylttejä, joita he ovat kiinnittäneet puihin ja paikalle pystytettyihin valkoisiin puuristeihin. Murhattuja on yhteensä vähintään 9 000. Heistä lähes 3 000:n arvioidaan olevan suomalaisia.

Vuosien 1937-38 sorron uhreille pystytetty muistomerkki Krasnyi borissa. Aleksey Myakishev

Dmitrijev on jatkanut tukimuksiaan. Häntä on viime aikoina kiinnostanut erityisesti ne ihmiset, jotka suorittivat teloitukset. Tätä tutkimusaineistoa ei kuitenkaan enää löydy. Dmitrijevin lähipiiri epäilee viranomaisten vieneen sen.

Lapsipornosyyte

Joulukuussa 2016 Juri Dmitrijev otettiin kiinni kotoaan Petroskoissa, ja siitä asti hän on ollut vangittuna. Häntä syytetään muun muassa lapsipornon hallussapidosta.

Hänen tietokoneeltaan löytyi mappi nimellä ”lapsen terveys”. Se sisälsi alastonkuvia hänen adoptiotyttärestään. Asiantuntijat kiistelevät siitä, ovatko kuvat pornografisia vai eivät.

Dmitrijevin ystävät kertovat hänen valokuvanneen tyttärensä voidakseen todistaa lastensuojeluviranomaisille, että huonokuntoisena adoptoitu tytär kasvaa ja kehittyy Dmitrijevin perheessä.

Mielipidevanki

Dmitrijev on kansalaisaktivistina ollut ihmisoikeusjärjestö Memorialin Karjalan osaston johtohahmo. Memorial on erikoistunut Stalinin vainojen tutkimiseen ja niistä kertomiseen.

Kansainvälinen Memorial on julistanut Juri Dmitrijevin mielipidevangiksi. Hänen puolestaan on verkossa kerätty allekirjoituksia (siirryt toiseen palveluun), niitä on tullut satoja.

Lisää aiheesta:

https://www.svoboda.org/a/28429439.html (siirryt toiseen palveluun)

https://www.novayagazeta.ru/articles/2017/08/11/73452-po-etomu-delu-dolzhen-byt-tolko-opravdatelnyy-prigovor (siirryt toiseen palveluun)

https://www.asi.org.ru/news/2017/08/07/petrozavodsk-den-pamyati-zhertv-politicheskih-repressij/ (siirryt toiseen palveluun)